DBBFs pokalturnering for herrer 2016-17

DBBFs pokalturnering for herrer 2016-17 var herresiden af Danmarks Basketball Forbunds årlige pokalturnering i sæsonen 2016/2017. I turneringen var holdene i Basketligaen obligatoriske deltagere, mens lavere rangerende klubber kunne deltage, hvis de ønskede det.

Finalen stod mellem Horsens IC og Team Fog Næstved og endte med en sejr til Næstved med en scoring i på straffekast fra Philip Nolan i de sidste sekunder af kampen. Slutresultatet blev dermed 80:81 til Team Fog Næstved, der dermed vandt den første titel i en større sportsgren hjem til byen. Det var også første gang siden 2006, at et sjællandsk hold har vundet pokaltitlen.

Turneringens forløb 
De indledende runder til pokalfinalen startede i slutningen af oktober og havde både deltagende hold fra Basketligaen og hold, der ikke længere spillede i ligaen. Hold i den bedste liga var forpligtede til at deltage, mens hold i de øvrige rækker selv bestemte, om de ønskede at deltage. 

Kampen om pokalfinalen blev afviklet fra ottendedelsfinalerne og fremefter, og resultatet så sådan her ud:

Finalen 

Finalen blev spillet på Horsens IC's hjemmebane i Forum Horsens. Spillestedet var udvalgt, før man kendte finalisterne, men det gav alligevel Horsens IC en fordel i forhold til fremmøde af fans. Team Fog Næstveds svar på dette var at fylde fire busser med fans, som de kørte til Forum Horsens for at heppe på holdet. Kampen havde nød stor opmærksomhed og havde et tilskuertal på 2.489, altså et godt stykke over tilskuergennemsnittet i Basketligaen på 590.

Kampen fandt sted den 26. januar 2017 med kampstart klokken 17:00. Forud for kampen blev Horsens IC af flere dømt som favoritter til at tage pokalen, men Team Fog Næstved blev aldrig helt regnet for ude. Således havde nogle kommentatorer vurderet chancerne for sejr i 70 % - 30 % favør til Horsens, mens andre som TV 2's Jens Laulund spåede Horsens sejren, men med mere beskedne 55-45 procents chance.

Forud for herrernes pokalfinale blev kvindernes pokalfinale spillet mellem Lemvig Basket og Virum Go Dream. I denne finale vandt Lemvig Basket ganske overraskende sin første titel over storfavoritterne fra Virum Go Dream.

Dommerne i herrekampen var Rune Ressel Larsen, Jakob Cleemann Hors og Anja Bach Press. De tre dommere var blandt de mest rutinerede i den danske basketliga.

Kampens forløb 
Kampen bølgede en del frem og tilbage. I første periode var det Næstved, der dominerede og flere gange førte med omkring seks point. Ved pausen var stillingen 18:21 til Næstved. I begyndelsen af anden periode kom Horsens tilbage og udlignede til 23:23, inden Næstved igen bragte sig foran. I slutningen af perioden bragte Miles Mack for førte gang Horsens foran til pausestillingen 38:37.

Lidt inde i tredje periode kom Næstved igen foran, men sidst i perioden havde Horsens igen teten og førte ved opholdet med 58:54. Fjerde periode begyndte med, at Horsens holdt fast i sin føring, og da Cheikh Sane nåede sin fjerde fejl i det fjerde minut og blev taget ud, gav det yderligere problemer for Næstved, der kom bagud med 10 point med 3:14 minutter tilbage af kampen. Da Sane igen kom ind for at dæmme op for Horsens-scoringerne, pådrog han sig snart en fejl og blev derpå udvist. Med 1:10 minutter tilbage førte Horsens med 76:69, men en trepointsscoring af Moritz Lanegger bragte for alvor spænding tilbage i kampen. Horsens havde lidt problemer med at score på de straffekast, som Næstved konsekvent gav dem, og da sjællænderne selv var godt scorende, blev stillingen 80:80 med fem sekunder. Horsens var i angreb, men Deon Mitchell stjal bolden og spillede Philip Nolan, som Horsens lavede straffekast på. Da Nolan scorede på det ene af sine kast, var kampen afgjort.

Referencer 

Basketball i Danmark